Решение на Общия съд от 2 октомври 2024 г. — VC/EU-OSHA (Отстраняване от процедури за възлагане на обществени поръчки на основание спрян национален административен акт)
(Дело T-126/23)1
(„Обществени поръчки — Финансов регламент — Отстраняване за срок от две години от процедури за възлагане на поръчки и за отпускане на безвъзмездни средства, финансирани от общия бюджет на Съюза и от ЕФР — Публикуване на информация за отстраняването — Вписване в базата данни на системата за ранно откриване и отстраняване — Тежко професионално нарушение — Решение на национален орган по конкуренция — Спиране от националния съд — Задължение за мотивиране — Право на ефективна съдебна защита — Коригиращи мерки — Правомощие за пълен съдебен контрол — Явна грешка в преценката — Грешка в преценката — Пропорционалност)
Език на производството: испански
Страни
Жалбоподател: VC (представители: J. Rodríguez Cárcamo и S. Centeno Huerta, адвокати)
Ответник: Европейска агенция за безопасност и здраве при работа (представители: E. Ortega Urretavizcaya, подпомагана от M. Troncoso Ferrer, L. Lence de Frutos и F.-M. Hislaire, адвокати)
Предмет
С жалбата си на основание член 263 ДФЕС жалбоподателят иска отмяна на решението на Европейската агенция за безопасност и здраве при работа (EU-OSHA) от 13 януари 2023 г. с което се разпорежда отстраняването му от участие в процедури за възлагане на обществени поръчки, в процедури, свързани с отпускане на безвъзмездни средства, с награди, с възлагания и с финансови инструменти, обхванати от общия бюджет на Европейския съюз, и в процедури за възлагане, , предоставяне или присъждане, обхванати от Европейския фонд за развитие (ЕФР), уредени в Регламент (ЕС) 2018/1877 на Съвета от 26 ноември 2018 година относно финансовия регламент, приложим за 11-ия ЕФР, и за отмяна на Регламент (ЕС) 2015/323, (ОВ L 307, 2018 г., стр. 1) за срок от две години, считано от 18 януари 2023 г. (членове 1 и 2), вписване на името му в базата данни на системата за ранно откриване и отстраняване за периода на отстраняване (член 3) и публикуване на уебсайта на Европейската комисия на някои данни във връзка с отстраняването (член 4).
Диспозитив
Отхвърля жалбата.
Осъжда VC да заплати съдебните разноски, включително тези по обезпечителното производство.
____________
1 ОВ C 155, 2.5.2023 г.